Document ID: 31998R2845

KOMISSION ASETUS (EY) N:o 2845/98,
annettu 22 päivänä joulukuuta 1998,
yhteisön ennakkotarkkailun käyttöönotosta tietyistä kolmansista maista peräisin olevien tiettyjen EHTY:n ja EY:n perustamissopimusten alaan kuuluvien rauta- ja terästuotteiden tuonnissa
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon tuontiin sovellettavasta yhteisestä järjestelmästä ja asetuksen (EY) N:o 518/94 kumoamisesta 22 päivänä joulukuuta 1994 annetun neuvoston asetuksen (EY) N:o 3285/94 (1), sellaisena kuin se on viimeksi muutettuna asetuksella (EY) N:o 2315/96 (2), ja erityisesti sen 11 artiklan,
ottaa huomioon tiettyjen kolmansien maiden tuontiin sovellettavasta yhteisestä menettelystä ja asetusten (ETY) N:o 1765/82, (ETY) N:o 1766/82 ja (ETY) N:o 3420/83 kumoamisesta 7 päivänä maaliskuuta 1994 annetun neuvoston asetuksen (EY) N:o 519/94 (3), sellaisena kuin se on viimeksi muutettuna asetuksella (EY) N:o 1138/98 (4), ja erityisesti sen 9 artiklan 1 kohdan,
ottaa huomioon edellä mainituilla asetuksilla perustetuissa komiteoissa käydyt neuvottelut,
sekä katsoo, että
komission asetuksella (EY) N:o 2604/97 (5), sellaisena kuin se on muutettuna asetuksella (EY) N:o 706/98 (6), tiettyjen Euroopan hiili- ja teräsyhteisön perustamissopimuksen ja Euroopan yhteisön perustamissopimuksen soveltamisalaan kuuluvien rauta- ja terästuotteiden tuonti yhteisöön asetettiin yhteisön ennakkotarkkailuun,
Euroopan hiili- ja teräsyhteisön perustamissopimuksen soveltamisalaan kuuluviin tuotteisiin sovelletaan asetusten (EY) N:o 3285/94 ja (EY) N:o 519/94 säännösten mukaisesti yhteisiä tuontia koskevia sääntöjä, minkä vuoksi EHTY:n soveltamisalaan kuuluvia tuotteita koskevia yhteisön tarkkailutoimenpiteitä on tarpeen toteuttaa mainittujen asetusten säännösten mukaisesti,
koska Turkki poistaa yhteisön osalta tuontitullit kaikilta EHTY:n soveltamisalaan kuuluvilta tuotteilta 31 päivänä joulukuuta 1998 eli aiemmin kuin Euroopan teräs- ja hiiliyhteisön perustamissopimuksen soveltamisalaan kuuluvien tuotteiden kauppaa koskevassa kahdenvälisessä sopimuksessa on määrätty, on aiheellista poistaa tämän asetuksen soveltamisalasta kaikki EHTY:n perustamissopimuksen alaan kuuluvat Turkin alkuperätuotteet,
yhteisön teräsmarkkinat ovat viime vuosina olleet epävakaat, mikä johtuu osittain tuonnin aiheuttamista paineista ja varsinkin tuonnista alueilta, joiden tuotantokapasiteetti on liian suuri ja kotimainen kysyntä heikko; Kaakkois-Aasiassa alkaneen rahoitus- ja talouskriisin seuraukset ovat vaikuttaneet erittäin haitallisesti teräsmarkkinoihin vuoden 1998 alusta; käytettävissä olevat taloudelliset ilmaisimet osoittavat seuraavia kehityssuuntia;
a) Tuotanto: Vuonna 1997 raakateräksen tuotanto yhteisössä kasvoi 160 miljoonaan tonniin, mikä oli 8,8 prosenttia enemmän kuin vuonna 1996. Kasvu jatkui vuoden 1998 tammikuun ja heinäkuun välisenä aikana. Tuotanto on hidastunut vuoden 1998 elokuusta. Ensimmäisellä vuosipuoliskolla tapahtuneen valmiiden terästuotteiden tuonnin huomattavan kasvun, yksittäisten käyttäjäalojen toiminnan hidastumisen, suurten varastojen ja viennin jatkuneen vähenemisen vuoksi raakateräksen tuotannon pitäisi olla noin 160 miljoonaa tonnia vuonna 1998. Tuotanto voi vähetä vielä hieman vuonna 1999, sillä kulutuksen odotetaan vähenevän 4 prosenttia vuoteen 1998 verrattuna;
b) Tuonti: EHTY:n soveltamisalaan kuuluvien tuotteiden tuonti yhteisöön kaikista kolmansista maista oli yhteensä 12,2 miljoonaa tonnia vuonna 1997, eli 15 prosenttia enemmän kuin vuonna 1996. Vuoden 1998 kuuden ensimmäisen kuukauden aikana EHTY:n soveltamisalaan kuuluvien tuotteiden tuonti oli 10 miljoonaa tonnia, mikä vastaa 57,2 prosentin kasvua vuoden 1997 samaan ajanjaksoon verrattuna. Litteiden tuotteiden tuonti lisääntyi 70 prosenttia, pitkien tuotteiden 49 prosenttia ja välituotteiden 117 prosenttia. Valmiiden tuotteiden tuonti Aasiasta lisääntyi 0,2 miljoonasta tonnista vuoden 1997 ensimmäisellä vuosipuoliskolla 1,6 miljoonaan tonniin vuoden 1998 vastaavana ajanjaksona. Tuonti lisääntyi myös maista, joihin Aasian kriisi vaikutti välillisesti. Tiettyjen terästuotteiden hinta yhteisössä laski jopa 30 prosenttia vuonna 1998 halvan tuonnin vuoksi. Tuonnin odotetaan pysyvän voimakkaana vuonna 1999.
c) Vienti: Vuonna 1997 EHTY:n soveltamisalaan kuuluvien tuotteiden vienti laski 15 prosenttia vuoteen 1996 verrattuna eli 21 miljoonaan tonniin. Vuoden 1998 kuuden ensimmäisen kuukauden aikana EHTY:n soveltamisalaan kuuluvien tuotteiden vienti oli yhteensä 8,6 miljoonaa tonnia, mikä vastaa keskimäärin 18 prosentin laskua vuoden 1997 vastaavaan ajanjaksoon verrattuna. Yhteisöstä todennäköisesti tulee terästuotteiden nettotuoja vuonna 1998, mikä on ensimmäinen kerta sen olemassaolon aikana. Vuonna 1997 yhteisöllä oli 8,5 miljoonan tonnin suuruinen nettoylijäämä;
d) Vastaavaa kehitystä esiintyy myös tiettyjen Euroopan yhteisön perustamissopimuksen soveltamisalaan kuuluvien terästuotteiden kohdalla:
- vuonna 1997 kapeiden nauhakelojen tuotanto lisääntyi 16,8 prosenttia vuoteen 1996 verrattuna. Vuonna 1997 vienti lisääntyi keskimäärin 2 prosenttia vuoteen 1996 verrattuna. Vuoden 1998 kuuden ensimmäisen kuukauden aikana vienti laski keskimäärin 7 prosenttia vuoden 1997 vastaavaan ajanjaksoon verrattuna. Näiden yleisten kehityssuuntien taustalla ovat kuitenkin tuonnin aiheuttamat paineet eräillä yhteisön alueilla.
- vuonna 1997 teräsputkien tuotanto lisääntyi 8,6 prosenttia vuoteen 1996 verrattuna. Vuonna 1997 teräsputkien tuonti lisääntyi keskimäärin 1 prosenttia vuoteen 1996 verrattuna. Vuoden 1998 kuuden ensimmäisen kuukauden aikana niiden tuonti lisääntyi keskimäärin 34 prosenttia vuoden 1997 vastaavaan ajanjaksoon verrattuna,
tämän vuoksi tämän asetuksen soveltamisalaan kuuluvien tiettyjen kolmansista maista peräisin olevien EHTY:n ja EY:n perustamissopimusten alaan kuuluviin tuotteisiin liittyvä kehitys uhkaa aiheuttaa vahinkoa yhteisön tuottajille,
yhteisön ulkomaankaupan tilastoja ei ole saatavilla ajanjaksoilta, jotka vahvistettiin komission asetuksessa (EY) N:o 840/96 (7); tämän ongelma on tarpeen ratkaista pikaisesti,
yhteisön etu vaatii tiettyjen terästuotteiden tuonnin asettamista yhteisön ennakkotarkkailuun sellaisten tilastotietojen saamiseksi, joiden avulla tuonnin kehityssuuntauksia voidaan analysoida nopeasti,
sisämarkkinoiden päätökseen saattaminen edellyttää, että yhteisön tuojien täytettäviksi tulevat muodollisuudet ovat samat tavaran tullauspaikasta riippumatta,
yhdenmukaiset arviointiperusteet täyttävän tarkkailuasiakirjan esittäminen olisi asetettava tämän asetuksen soveltamisalaan kuuluvien tuotteiden vapaaseen liikkeeseen luovuttamisen edellytykseksi,
jäsenvaltioiden viranomaisten olisi tietyn ajanjakson kuluessa hyväksyttävä kyseinen asiakirja tuojan hakemuksesta ilman, että tuoja saisi tuontioikeutta sen perusteella; asiakirjan olisi tästä syystä oltava voimassa ainoastaan niin kauan kuin tuontia koskevat säännöt pysyvät muuttumattomina,
yhteisön tarkkailua varten myönnettyjen tarkkailuasiakirjojen on oltava voimassa kaikkialla yhteisössä riippumatta siitä, missä jäsenvaltiossa ne on myönnetty,
jäsenvaltioiden ja komission olisi vaihdettava tietoja yhteisön tarkkailun tuloksista niin kattavasti kuin mahdollista,
vaikka tarkkailuasiakirjojen myöntämiseen sovelletaan yhdenmukaisia edellytyksiä yhteisön tasolla, se kuuluu kansallisten viranomaisten vastuualueeseen, ja
olisi muistettava, että tarkkailuasiakirjan myöntäminen tiettyjen rauta- ja terästuotteiden osalta edellyttää tiettyjen kolmansien maiden kanssa tehtyjen kaksinkertaista tarkkailua koskevien sopimusten yhteydessä vahvistettujen järjestelyjen mukaisen vientiasiakirjan esittämistä; tätä asetusta ei sovelleta kyseisistä maista peräisin oleviin tuotteisiin, joihin sovelletaan kaksinkertaista tarkkailun järjestelmää,
ON ANTANUT TÄMÄN ASETUKSEN:
1 artikla
1. Liitteessä I lueteltujen EHTY:n ja EY:n perustamissopimusten soveltamisalaan kuuluvien rauta- ja terästuotteiden luovutus vapaaseen liikkeeseen yhteisössä edellyttää 1 päivästä tammikuuta 1999 yhteisön ennakkotarkkailua asetuksen (EY) N:o 3285/94 11 ja 12 artiklan sekä asetuksen (EY) N:o 519/94 9 ja 10 artiklan mukaisesti. Euroopan vapaakauppaliiton (EFTA) jäsenvaltioiden, Euroopan talousalueesta (ETA) tehdyn sopimuksen sopimuspuolten ja Turkin alkuperätuotteiden yhteisöön tuontia lukuun ottamatta tätä sovelletaan kaikista yhteisöön kuulumattomista maista peräisin olevaan tuontiin. Tuotteisiin, joihin sovelletaan yhteisön ja siihen kuulumattoman maan sopimusta kaksinkertaisesta tarkkailusta, sovelletaan kuitenkin kyseisessä sopimuksessa vahvistettuja edellytyksiä eikä tässä asetuksessa vahvistettuja edellytyksiä.
2. Tämän asetuksen soveltamisalaan kuuluvien tuotteiden luokittelu perustuu yhteisön tariffi- ja tilastonimikkeistöön, jäljempänä "yhdistetty nimikkeistö" tai lyhenne "CN". Tämän asetuksen soveltamisalaan kuuluvien tuotteiden alkuperä määritetään yhteisössä voimassa olevien sääntöjen mukaisesti.
2 artikla
1. Edellä 1 artiklassa tarkoitettujen tuotteiden luovutus vapaaseen liikkeeseen yhteisössä edellyttää jäsenvaltion toimivaltaisten viranomaisten myöntämän tarkkailuasiakirjan esittämistä.
2. Jäsenvaltioiden toimivaltaisten viranomaisten on annettava 1 kohdassa tarkoitettu tarkkailuasiakirja maksutta pyydetyille määrille viiden työpäivän kuluessa siitä, kun yhteisöön sijoittautunut yhteisön tuoja on esittänyt sitä koskevan hakemuksen. Toimivaltaisen kansallisen viranomaisen katsotaan vastaanottaneen hakemuksen viimeistään kolmen työpäivän kuluttua sen jättämisestä, jollei toisin todisteta.
3. Liitteessä II lueteltujen viranomaisten myöntämä tarkkailuasiakirja on voimassa kaikkialla yhteisössä.
4. Tarkkailuasiakirja on laadittava tuontiin sovellettavasta yhteisestä järjestelmästä 22 päivänä joulukuuta 1994 annetun neuvoston asetuksen (EY) N:o 3285/94 (8) liitteessä I olevaa mallia vastaavalle lomakkeelle. Tuojan hakemuksessa on oltava seuraavat tiedot:
a) hakijan nimi ja täydellinen osoite (mukaan lukien puhelin- ja faksinumero sekä mahdollinen toimivaltaisten kansallisten viranomaisten käyttämä tunnistenumero) sekä arvonlisäverotunniste, jos hakija on arvonlisäverovelvollinen,
b) tarvittaessa tavaranhaltijan tai hakijan edustajan nimi ja täydellinen osoite (mukaan lukien puhelin- ja faksinumero);
c) viejän täydellinen nimi ja osoite;
d) tarkka tavarankuvaus, mukaan lukien:
- tavaroiden kauppanimitys,
- yhdistetyn nimikkeistön (CN) koodi/koodit,
- alkuperämaa,
- lähetysmaa,
e) yhdistetyn nimikkeistön nimikkeittäin ilmoitettu nettopaino kilogrammoina sekä määrä käytettynä yksikkönä, milloin se on muu kuin nettopaino,
f) yhdistetyn nimikkeistön nimikkeittäin ilmoitettu tavaroiden cif-arvo yhteisön rajalla euroina;
g) ovatko kyseiset tuotteet kakkoslaatua tai laatuvaatimuksia vastaamattomia (9),
h) tulliselvityksen aiottu aika ja paikka;
i) onko kyseessä samasta sopimuksesta aiemmin tehdyn hakemuksen uusinta;
j) seuraava hakijan päiväämä ja allekirjoittama vakuutus, jossa on hakijan nimen selvennys suuraakkosin:
"Minä allekirjoittanut todistan, että tässä hakemuksessa olevat tiedot ovat oikeita ja vilpittömässä mielessä annettuja ja että olen sijoittautunut yhteisön alueelle".
Tuojan on myös toimitettava jäljennös myynti- tai ostosopimuksesta sekä pro forma -laskusta. Tuojan on pyynnöstä esitettävä tuottajaterästehtaan antama tuotantotodistus esimerkiksi sellaisissa tapauksissa, joissa tavaroita ei osteta suoraan tuottajamaasta.
5. Tarkkailuasiakirjoja voidaan käyttää vain niin kauan kuin järjestelyt tuonnin vapauttamiseksi pysyvät voimassa kyseisten liiketoimien osalta. Rajoittamatta voimassa oleviin tuontia koskeviin säännöksiin ja määräyksiin mahdollisesti tehtävien muutosten tai sopimuksen yhteydessä tai kiintiön hallinnoinnin yhteydessä tehtyjen päätösten soveltamista
- tarkkailuasiakirjan voimassaoloaika vahvistetaan neljäksi kuukaudeksi, ja
- käyttämättömät tai osittain käytetyt tarkkailuasiakirjat voidaan uusia samaksi ajaksi.
6. Tuojan on palautettava tarkkailuasiakirjat niiden voimassaoloajan päätyttyä ne myöntäneelle viranomaiselle.
7. Toimivaltaiset viranomaiset voivat vahvistaminsa edellytyksin sallia, että ilmoitukset tai pyynnöt lähetetään tai tulostetaan sähköisesti. Toimivaltaisille viranomaisille on kuitenkin toimitettava kaikki asiakirjat ja todistusaineisto.
8. Tarkkailuasiakirja voidaan antaa sähköisesti, jos asianomaisilla tullitoimipaikoilla on mahdollisuus käsitellä kyseistä asiakirjaa tietokoneverkossa.
3 artikla
1. Se, että liiketoimessa käytettävä yksikköhinta eroaa tarkkailuasiakirjassa ilmoitetusta yksikköhinnasta vähemmän kuin viisi prosenttia jompaan kumpaan suuntaan tai että tuotavien tuotteiden kokonaismäärä on vähemmän kuin viisi prosenttia suurempi kuin tarkkailuasiakirjassa ilmoitettu määrä, ei estä kyseisten tuotteiden luovuttamista vapaaseen liikkeeseen.
2. Tarkkailuasiakirjahakemukset ja itse tarkkailuasiakirjat ovat luottamuksellisia. Ne on tarkoitettu pelkästään toimivaltaisten viranomaisten ja hakijan käyttöön.
4 artikla
1. Jäsenvaltioiden on ilmoitettava komissiolle:
a) mahdollisimman säännöllisesti ja ajanmukaisesti ja viimeistään jokaisen kuukauden viimeisenä päivänä yksityiskohtaiset tiedot niistä määristä ja arvoista (euroina laskettuina), joilla tarkkailuasiakirjoja on myönnetty;
b) kuuden viikon kuluessa kunkin kuukauden päättymisestä yksityiskohtaiset tiedot kyseisen kuukauden tuonnista asetuksen (EY) N:o 840/96 26 artiklan mukaiseksi.
Jäsenvaltioiden toimittamat tiedot on eriteltävä tuotteen, CN-koodin ja maan mukaan.
2. Jäsenvaltioiden on ilmoitettava kaikista havaitsemistaan sääntöjenvastaisuuksista tai petoksista ja tarvittaessa syyt, joiden perusteella ne ovat kieltäytyneet myöntämästä tarkkailuasiakirjaa.
5 artikla
Tämän asetuksen mukaisesti annettavat ilmoitukset on toimitettava Euroopan yhteisöjen komissiolle sähköisesti tätä tarkoitusta varten perustetun monipalveluverkon välityksellä, jollei pakottavista teknisistä syistä ole välttämätöntä käyttää tilapäisesti muuta toimitustapaa.
6 artikla
Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä.
Sitä sovelletaan 1 päivästä tammikuuta 31 päivään joulukuuta 1999.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 22 päivänä joulukuuta 1998.

Labels: 12
3
1